text: Kirke slipper med sodskader 
  30 januar 2012 kl. 10.04
  Hurtig indsats af det lokale brandberedskab betyder, at skaderne på Løgumkloster Kirke efter en brand blev begrænsede.
  - Det var meget tæt på.
  Ordene kommer fra brandkaptajn i Løgumkloster Frivillige Brandværn, Bent Poulsen.
  Han fortæller, at der har været en del falske brandalarmer i kirken, og at han lige først derfor tog det lidt roligt, men meget snart fik meget travlt.
  
  Skader på loft og tag
  Men netop det frivillige brandværns hurtige indsats betød, at den historiske kirke ikke led mere overlast end tilfældet er.
  Sognepræst Marianne Christiansen er selvsagt lettet over de forholdsvis få skader.
  - Men jeg må indrømme, at jeg var meget bekymret fordi branden var ved at få tag i lofts- og tagkonstruktionen.
  
  Ukendt brandårsag 
  Branden opstod i et lokale i klosterfløjen tæt på selve kirkerummet. Årsagen til branden kendes endnu ikke.
  Løgumkloster Kirke er fra 1225 og karakteriseres som en speciel og meget vigtig middelalderkirke.
  